DOI: 10.14457/tu.the.2020.5
title: การศึกษารูปแบบและระดับปฏิสัมพันธ์ระหว่างครูและนักเรียนที่ส่งผลต่อผลสัมฤทธิ์ทางการเรียนของนักเรียนระดับมัธยมศึกษาตอนต้น

description: งานวิจัยเรื่อง “การศึกษารูปแบบและระดับปฏิสัมพันธ์ระหว่างครูและนักเรียนที่ส่งผลต่อผลสัมฤทธิ์ทางการเรียนของนักเรียนระดับมัธยมศึกษาตอนต้น” เป็นการวิจัยเชิงปริมาณ (Quantitative Research) มีวัตถุประสงค์เพื่อ 1) สำรวจทัศนคติเรื่องปฏิสัมพันธ์ของครูและนักเรียนในวิชาสังคมศึกษาและวิทยาศาสตร์ ระดับมัธยมศึกษาตอนต้น โรงเรียนมัธยมแห่งหนึ่ง 2) ศึกษาความสัมพันธ์ระหว่างระดับปฏิสัมพันธ์ของครูและนักเรียน กับผลสัมฤทธิ์ทางการเรียนรายวิชาสังคมศึกษาและวิทยาศาสตร์ ระดับชั้นมัธยมศึกษาตอนต้นและ 3) เปรียบเทียบความแตกต่างระหว่างระดับปฏิสัมพันธ์ของครูและนักเรียนที่จำแนกตามข้อมูลทางประชากรศาสตร์ ผู้เข้าร่วมการวิจัยมีทั้งสิ้น 1,214 คน โดยการศึกษาทัศนคติเรื่องปฏิสัมพันธ์ระหว่างครูและนักเรียนในครั้งนี้ เพื่อทราบถึงระดับปฏิสัมพันธ์ของครูและนักเรียน และศึกษาต่อไปว่าระดับปฏิสัมพันธ์นั้นมีความสัมพันธ์อย่างไรกับผลสัมฤทธิ์ทางการเรียนของนักเรียนและเมื่อจำแนกตามข้อมูลทางประชากรศาสตร์แล้วระดับปฏิสัมพันธ์จะมีความแตกต่างกันหรือไม่ เพื่อให้บรรลุงานวิจัยข้างต้น ผู้วิจัยจึงใช้เครื่องมือการวิจัย คือ แบบสอบถามปฏิสัมพันธ์ระหว่างครูและนักเรียน (QTI) ส่วนสถิติที่ใช้ในงานวิจัย ได้แก่ สถิติแบบพรรณนา เช่น ความถี่ ร้อยละ และ ส่วนเบี่ยงเบนมาตรฐาน สถิติเชิงอนุมาน เช่น สัมประสิทธิ์สหสัมพันธ์แบบเพียร์สัน การทดสอบที และการวิเคราะห์การแปรปรวน ANOVAผลการวิจัยได้ชี้ให้เห็นว่าระดับปฏิสัมพันธ์ระหว่างครูกับนักเรียนในพฤติกรรมเชิงบวกด้านภาวะผู้นำของครูและพฤติกรรมเชิงลบด้านพฤติกรรมแบบเข้มงวดกวดขันเป็นพฤติกรรมที่เด่นชัดที่สุด เมื่อพิจารณาถึงระดับการศึกษาของครูที่เข้าร่วมงานวิจัย พบว่าส่วนใหญ่จะเป็นครูที่สำเร็จการศึกษาระดับมหาบัณฑิต ซึ่งส่งผลให้มีความแม่นยำในเนื้อหาอันส่งผลต่อการประเมินว่ามีภาวะผู้นำในการสอนมาก ส่วนสาเหตุที่ครูมีระดับการประเมินแบบเข้มงวดกวดขันสูงเนื่องจากโรงเรียนที่ผู้วิจัยเก็บข้อมูลเป็นโรงเรียนเอกชน ซึ่งเกิดความคาดหวังจากผู้ปกครอง ผู้บริหารว่านักเรียนจะต้องได้รับความรู้อย่างเต็มที่ ครูจึงจำเป็นที่จะต้องเข้มงวดกวดขันมากขึ้น เมื่อเปรียบเทียบค่าเฉลี่ยระหว่างทัศนคติของนักเรียนที่มีต่อปฏิสัมพันธ์กับครูวิชาสังคมศึกษาและวิชาวิทยาศาสตร์พบว่า ทัศนคติของนักเรียนที่มีต่อปฏิสัมพันธ์กับครูวิชาสังคมศึกษาในพฤติกรรมเชิงบวกสูงกว่าครูวิชาวิทยาศาสตร์และพฤติกรรมเชิงลบต่ำกว่าครูวิชาวิทยาศาสตร์อย่างมีนัยสำคัญทางสถิติ เมื่อเปรียบเทียบค่าเฉลี่ยระหว่างทัศนคติของนักเรียนที่มีต่อปฏิสัมพันธ์กับครูวิชาสังคมศึกษาเมื่อจำแนกผลสัมฤทธิ์ทางการเรียนพบว่า มีพฤติกรรมแบบเข้มงวดกวดขันเพียงด้านเดียวที่นักเรียนทั้ง 2 กลุ่มรายงานผลว่าไม่แตกต่างกันอย่างมีนัยสำคัญทางสถิติ ส่วนในรายวิชาวิทยาศาสตร์มีเพียง 2 ด้านที่นักเรียน 2 กลุ่มรายงานผลว่ามีความแตกต่างกันอย่างมีนัยสำคัญทางสถิติ คือ พฤติกรรมแบบแสดงความไม่พึงพอใจที่เด็กกลุ่มอ่อนรายงานพฤติกรรมดังกล่าวในระดับสูงกว่าเด็กเก่ง และพฤติกรรมชอบตักเตือนที่เด็กเก่งรายงานพฤติกรรมดังกล่าวสูงกว่าเด็กอ่อน จากงานวิจัยชิ้นนี้ผู้วิจัยหวังเป็นอย่างยิ่งว่า ผู้พบเห็นสามารถนำข้อมูลและผลงานวิจัยไปเป็นประโยชน์ในส่วนของการวางแผนการสร้างระบบการศึกษา การวางหลักสูตร ตลอดจนการออกแบบการสอนที่เอื้อประโยชน์ให้ผู้เรียนและผู้สอนเกิดปฏิสัมพันธ์ต่อกัน เพื่อการเพิ่มระดับการเรียนรู้ ผลสัมฤทธิ์ทางการเรียนของนักเรียนและประสิทธิภาพทางการการสอนต่อไป ทั้งนี้ยังได้นำข้อค้นพบด้านอุปสรรคในการสร้างความสัมพันธ์ไปสร้างกิจกรรมการเรียนการสอน เพื่อจัดการอุปสรรคเหล่านั้นได้อย่างมีประสิทธิภาพ